Hátíð í bæ

Dagurinn í dag hefur verið svo mikið hátíðis-eitthvað. Strætó 27B var í hátíðarútgáfu í morgun, mjög flottur með skrifborð fyrir framan fremstu sætin (pláss fyrir kaffibolla) og þriggja punkta öryggisbelti. Allir voru í hátíðarskapi í vinnunni. Sannkallaður hátíðamatur var á boðstólum í mötuneytinu, flottur steinbítur, vel kryddaður með brúnni sósu og steiktum kartöflum og rosagott grænmetisbuff líka. Inga kom á flotta bílnum sínum upp úr fjögur og við komum við í bakaríi og keyptum gott kaffi og meððí því við vorum á góðum tíma.

Leið 27A kom svo í hátíðarútgáfu í Háholtið með jafnvel enn flottara skrifborð fyrir framan fremstu sætin, en bara tveggja punkta belti. Kiddi bílstjóri var hátíðlegur að vanda og ók eins og það væru jólin. Ég stalst á leiðinni til að kíkja í handrit að bók sem ég var beðin um að lesa yfir og var satt að segja ansi hrifin af fyrstu fimm köflunum sem ég náði að lesa við skrifborðið. Ætlaði að geyma mér þetta til helgarinnar. Í Hvalfjarðargöngunum tilheyrir bara að lygna aftur augunum í myrkrinu, en það hefði satt að segja ekki komið mér á óvart miðað við þennan dag þótt Kiddi hefði kveikt á seríum eða tendrað kertaljós. Svo er hægt að hlakka til að borða steiktan fisk í kvöld a la erfðaprins en fiskátið verður líklega eini undirbúningurinn fyrir Útsvar eins og vanalega.

Boldið var auðvitað hátíðlegt, tískusýning á nýjustu kossa- og undirfatalínu Brooke. Nú geta karlmenn nagað sig í handarbökin fyrir að horfa ekki á boldið og kroppasýninguna sem fór þar fram. Þeir verða að láta sér nægja Victoria Secret-bæklinginn, greyin. Ridge segir spámannslega við móður sína, Stefaníu: „Samband Brooke og Nicks er við það að splundrast.“ Hann ætlar nefnilega að kyssa hana djarflega í lok tískusýningarinnar og ná þar með taki á hjarta hennar. Ég mun missa af því þegar honum mistekst það (hint) þar sem ég verð upptekin við annað á morgun.

Hlakka til að horfa á Hæðina í kvöld og svo ... ef ég get haldið mér vakandi, Önnu Pihl, þáttinn um dönsku lögreglukonuna knáu. Missti alltaf af þessum þáttum í fyrra en nú eru þeir endursýndir „um miðja nótt“ á fimmtudagskvöldum, eða frekar mikið seint!

Fyrri ummæli:
Takk fyrir bloggvináttuna Búin að fylgjast vel med skemmtilegum skrifum þínum og held audvitað áfram

Það er ekki eðlilegt hvað þú ert góð í stafsetningu og þeir sem eru góðir í henni eru oftast góðir í einhverju öðru. Þú klikkar ekki annað kveld.

Ummæli:
Er boðið uppá kaffi í leið 27

Verkefni: Tilfinning
Merking: Hlutlaust